De-a lungul secolului trecut, astronomii au descoperit multe obiecte cosmice noi și misterioase
cum ar fi quasari, găuri negre, explozii de raze gama și exoplanete îndepărtate.
Descoperirile recente pot fi impresionante, dar în numai câțiva ani remarcabili din anii 1920,
un om ne-a schimbat de unul singur percepția asupra locului nostru în univers.
Numele lui a fost Dr. Edwin Powell Hubble.
Născut în Missouri în 1889, Edwin Powell Hubble a dezvoltat o pasiune timpurie pentru astronomie
după ce a primit primul său telescop, când avea doar opt ani.
În 1917, în timp ce lucra la doctorat, Hubble a primit o ofertă de muncă de nerefuzat din partea lui George Ellery Hale,
fondator al Observatorului Mount Wilson din California.
Dar, oportunitatea a venit într-un moment prost
- Statele Unite tocmai intraseră în Primul Război Mondial și Hubble s-a înrolat în armată.
În 1919, maiorul Hubble s-a întors din război și a plecat imediat la Observatorul Mount Wilson.
Încă în uniformă, a ajuns și a anunțat că este gata pentru a începe observațiile.
În 1923, Hubble a făcut prima sa descoperire importantă folosind cea mai avansată tehnologie din acel timp
- telescopul Hooker de 2,5 metri.
Măsurând distanța până la stelele pulsatorii cunoscute sub numele de variabile Cefeide,
a descoperit că sunt localizate în afara galaxiei noastre.
La acea vreme, opinia dominantă era că Universul ar fi fost constituit doar din Calea Lactee.
Descoperirea lui Hubble, că galaxia noastră este doar una dintr-o mulțime
a schimbat pentru totdeauna modul în care privim locul nostru în univers.
Ca urmare a acestei descoperiri revolutionare, Hubble a început sortarea și clasificarea galaxiilor descoperite de el.
El le-a aranjat în funcție de aspectul lor vizual
- în spirale, eliptice, lenticulare și cu aspect neregulat.
Aceasta a devenit cunoscută sub numele de secvența Hubble și este încă cel mai popular sistem de clasificare a galaxiilor.
Cea mai mare realizare a lui Hubble a venit în 1929,
când a stabilit că lumina primită de la galaxii este cu atât mai roșie cu cât acestea sunt mai departe de noi.
Din aceasta el a putut deduce că o galaxie cu cât este mai departe, cu atât se îndepărtează mai repede.
Numită Legea lui Hubble, descoperirea observațională a acestei relații
a răsturnat viziunea convențională a Universului static
și a demonstrat că Universul în sine era în expansiune
- furnizând prima dovadă observațională pentru teoria Big Bang-ului.
Hubble a petrecut ultima parte a carierei sale luptând ca astronomia să fie recunoscută ca parte a fizicii
de către Comitetul Premiului Nobel.
Comitetul a făcut în cele din urmă lucrările de astronomie eligibile Premiului pentru Fizică în 1953,
dar Hubble nu va ști niciodată, căci a murit cu doar câteva luni înainte.
Dacă decizia ar fi venit mai devreme, Hubble ar fi putut foarte bine să primească unul.
La treizeci de ani de la moartea lui Edwin Hubble, NASA și Agenția Spațială Europeană
au botezat noul lor telescop spațial după Edwin Hubble.
Hubble a fost alegerea evidentă când se denumea un nou observator
care ar fi revoluționat domeniul astronomiei.
Edwin Hubble a schimbat percepția noastră asupra Universului și a locului nostru în el,
iar spiritul său de pionierat trăiește și astăzi prin Hubble Space Telescope.
Transcrierea: ESA/Hubble; Traducerea: Daniela H.S.